IZVJEŠĆE KOMISIJE EUROPSKOM PARLAMENTU I VIJEĆU

Kakvoća benzinskih i dizelskih goriva koja se upotrebljavaju za cestovni prijevoz u Europskoj uniji

(Godina izvješćivanja 2020.)

1. Uvod

U skladu s člankom 7.a Direktive 98/70/EZ o kakvoći benzinskih i dizelskih goriva (dalje u tekstu „Direktiva o kakvoći goriva”) i člankom 5. Direktive Vijeća (EU) 2015/652 o utvrđivanju metoda izračuna i zahtjeva u vezi s izvješćivanjem u skladu s Direktivom 98/70/EZ , države članice dužne su na godišnjoj razini izvješćivati o intenzitetu stakleničkih plinova isporučenih goriva i energije na svojim državnim područjima. Ta obveza izvješćivanja prvi se put primjenjivala za godinu izvješćivanja 2017. na temelju primjene i prenošenja Direktive Vijeća (EU) 2015/652. Ovo godišnje izvješće sadržava podatke dostavljene za 2020.

Nadalje, u skladu s člankom 8. stavkom 3. Direktive 98/70/EZ države članice dužne su podnijeti izvješće s nacionalnim podacima o kakvoći goriva za prethodnu kalendarsku godinu.

U godišnjem izvješću navode se sažete informacije koje su dostavile države članice o prethodno navedenim zahtjevima u vezi s izvješćivanjem. Izvješće se temelji na podacima za 2020. koje su države članice dostavile Europskoj agenciji za okoliš (EEA).

2. Količine i intenzitet stakleničkih plinova u životnom vijeku prema vrsti goriva i energije

Člankom 7.a Direktive o kakvoći goriva, a u vezi s Direktivom Vijeća (EU) 2015/652, utvrđuju se zahtjevi za izvješćivanje koji se odnose na sljedeće:

·ukupnu količinu svake isporučene vrste goriva ili energije za cestovni prijevoz i necestovne pokretne strojeve (uključujući plovila za promet unutarnjim plovnim putovima kada ne plove morem), poljoprivredne i šumske traktore te rekreacijska plovila kada ne plove morem,

·emisije stakleničkih plinova u životnom vijeku po energetskoj jedinici, uključujući privremene srednje vrijednosti procijenjenih emisija iz biogoriva u vezi s neizravnom promjenom uporabe zemljišta ,

·sirovinu i korištenu tehnologiju proizvodnje goriva za svako biogorivo isporučeno na državnom području država članica.

Na temelju Direktive o kakvoći goriva države članice moraju zahtijevati od isporučitelja goriva da smanje intenzitet stakleničkih plinova u životnom vijeku goriva namijenjenih uporabi u prometu, tj. emisije stakleničkih plinova u životnom vijeku isporučenoga goriva ili energije po energetskoj jedinici, za minimalno 6 % do 31. prosinca 2020. u odnosu na referentnu vrijednost goriva za 2010. koja iznosi 94,1 gCO2eq/MJ. Emisije stakleničkih plinova u vezi s neizravnom promjenom uporabe zemljišta ne uzimaju se u obzir za procjenu sukladnosti s minimalnim ciljem smanjenja od 6 %. Direktivom o o promicanju uporabe energije iz obnovljivih izvora (EU) 2018/2001 predviđene su različite mjere za rješavanje problema neizravne promjene uporabe zemljišta, uključujući ograničenje za biogoriva proizvedena od kultura za proizvodnju hrane i hrane za životinje, pri čemu se u delegiranom aktu utvrđuju detaljni kriteriji za određivanje sirovina s visokim rizikom od neizravne promjene uporabe zemljišta za biogoriva koje će se postupno povlačiti iz uporabe do 2030. i kriteriji za certificiranje biogoriva, tekućih biogoriva i goriva iz biomase s niskim rizikom od neizravne promjene uporabe zemljišta.

Svih 27 država članica, Ujedinjena Kraljevina, Norveška i Island dostavili su 2020. podatke o smanjenju emisija stakleničkih plinova u odgovarajućem formatu. Međutim, Ujedinjena Kraljevina dostavila je podatke bez razdvajanja podataka za Sjevernu Irsku te stoga u zbirne podatke u izvješću nisu mogli biti uključeni podaci za Sjevernu Irsku. Budući da se obveza izvješćivanja za 2020. ne primjenjuje na Ujedinjenu Kraljevinu u cjelini, ni podaci za cijelu Ujedinjenu Kraljevinu nisu uključeni u izvješće. Međutim, neki podaci za Sjevernu Irsku, koji su dostavljeni izvan formata za podnošenje izvješća, uključeni su u ovo izvješće. Usporedbe zbirnih podataka odnose se na EU-27 za sve referentne godine.

2.1. Emisije stakleničkih plinova i udaljenost od cilja za 2020.

Prema dostavljenim podacima prosječni intenzitet stakleničkih plinova isporučenih goriva i energije u 27 država članica koje su dostavile izvješće 2020. iznosio je 89 gCO2eq/MJ, što znači uštedu od 51 Mt ekvivalenta ugljikova dioksida (CO2eq) tijekom 2020. To je za 5,5 % manje od referentne vrijednosti iz 2010. od 94,1 gCO2eq/MJ (povećanje u odnosu na smanjenje od 4,3 % koje je 2019. postiglo 27 država članica EU-a), što znači da je za postizanje cilja od 6 % potrebno dodatno smanjenje intenziteta stakleničkih plinova od 0,5 % svih isporučenih fosilnih goriva, biogoriva i energije.

Dostavljeni podaci za 2020. pokazuju da se napredak koji su postigli isporučitelji goriva u EU-u znatno razlikuje među državama članicama EU-a. Jedanaest država članica (Belgija, Cipar, Češka, Danska, Estonija, Finska, Luksemburg, Mađarska, Malta, Njemačka i Švedska) postiglo je svoj cilj smanjenja intenziteta stakleničkih plinova goriva namijenjenih uporabi u prometu od 6 % do 2020. u odnosu na 2010. godinu (vidjeti sliku 1.). To je važno poboljšanje za mnoge države članice u usporedbi s godinom izvješćivanja 2019., kada su samo dvije države članice, Švedska i Finska, ostvarile cilj od 6 %. Najveći napredak u jednoj godini ostvarili su Cipar i Estonija s povećanjem od 4,7 i 4,5 postotnih bodova od 2019. do 2020. u odnosu na referentnu vrijednost iz 2010., a slijede ih Belgija, Danska i Mađarska s povećanjima u rasponu od 3,3 do 3,1 postotni bod. Na temelju preliminarnih podataka koje je dostavila Ujedinjena Kraljevina , Sjeverna Irska postigla je 2020. smanjenje intenziteta stakleničkih plinova od 6,2 % za gorivo isporučeno u Sjevernoj Irskoj.

Kad je riječ o preostaloj udaljenosti od cilja, Slovačka, Nizozemska i Austrija već su vrlo blizu postizanju cilja od 6 % s vrijednostima od 5,8 %, 5,4 % odnosno 5,1 %, dok su Rumunjska, Poljska, Italija, Francuska, Bugarska i Grčka postigle smanjenje u rasponu od 4 % do 5 %. Naposljetku, u sedam država članica (Sloveniji, Španjolskoj, Portugalu, Litvi, Irskoj, Latviji i Hrvatskoj) smanjenje intenziteta stakleničkih plinova i dalje je niže od 4 %. Dodatne informacije dostupne su u Tehničkom izvješću br. 2022/02 Europske agencije za okoliš o „Intenzitetu stakleničkih plinova goriva namijenjenih uporabi u prometu u EU-u 2020.” .